Παπουτσάκια

Συστατικά Κιμά

 * Αλάτι, πιπέρι μοσχοκάρυδο, ρίγανη
 * 400γρ. Κιμάς
 * 1 κρεμμύδι
 * 1 σκελίδα σκόρδο
 * 2 κ.σ. τοματοπολτέ
 * Λίγο λάδι

Συστατικά για Μπεσαμέλ

 * 60γρ. παρμεζάνα
 * 1 κ.σ. βούτυρο
 * 4 κούπες γάλα (1 λίτρο)
 * 1 κούπα αλεύρι (125γρ.)
 * Πιπέρι, μοσχοκάρυδο

Συστατικά για τα Παπουτσάκια

 * 3 μελιτζάνες μεγάλες (φλάσκες)
 * 40γρ. παρμεζάνα
 * Λίγο λάδι

Προετοιμασία κιμά

 * Ψιλοκόβουμε το κρεμμύδι και το σκόρδο και το βάζουμε σε μια κατσαρολίτσα με λίγο λάδι να τσιγαριστεί.
 * Ρίχνουμε αλάτι και πιπέρι
 * Διαλύουμε τον τοματοπολτέ σε μια κούπα με κρύο νερό.
 * Ρίχνουμε τον κιμά στην κατσαρόλα με το κρεμμύδι και το σκόρδο, και μόλις τσιγαριστεί λίγο και ο κιμάς, ρίχνουμε την κούπα με τον διαλυμένο τοματοπολτέ.
 * Ρίχνουμε νερό μέχρι να σκεπαστεί ο κιμάς
 * Σκεπάζουμε με το καπάκι και βράζουμε σε μέτρια φωτιά μέχρι να εξατμιστεί το νερό
 * Μόλις βράσει ο κιμάς, ρίχνουμε λίγο μοσχοκάρυδο και ρίγανη και το αφήνουμε στην άκρη.

Προετοιμασία Μπεσαμέλ

 * Ρίχνω το γάλα και το αλεύρι, μια κουταλιά της σούπας βούτυρο, πιπέρι και λίγο μοσχοκάρυδο σε μια κατσαρόλα και ανακατεύω όπως είναι όλα κρύα
 * Αφού διαλυθεί το αλεύρι το βάζω στο μάτι και συνεχίζω το ανακάτεμα συνεχώς μέχρι να πήξει (πήζει πολύ και σχετικά γρήγορα, οπότε θα το καταλάβεις)
 * Κλείνω το μάτι και ρίχνω την παρμεζάνα και συνεχίζω το ανακάτεμα και 1-2 λεπτά μέχρι να λιώσει

Προετοιμασία για τα Παπουτσάκια

 * Κόβω τις μελιτζάνες στη μέση κατά μήκος (άρα έχω 6 παπουτσάκια από 3 μελιτζάνες) και τις τοποθετώ σε ένα ταψί (να είναι κολλημένες μεταξύ τους)
 * Βγάζω λίγο από το εσωτερικό της μελιτζάνας με ένα κουτάλι ώστε να δημιουργηθεί μια μικρή γούρνα (όχι πάρα πολύ, για να φάμε και λίγη μελιτζάνα)
 * Ρίχνω την παρμεζάνα μέσα στις μελιτζάνες. Κατανέμω τα 40γρ. ισόποσα
 * Κατανέμω τον κιμά ισόποσα στις μελιτζάνες
 * Καλύπτω όλο το ταψί με την μπεσαμέλ
 * Ρίχνω μισή κούπα νερό στο ταψί (δεν χρειάζεται παραπάνω, γιατί υπάρχουν ήδη υγρά και από τον κιμά/μπεσαμέλ)
 * Ρίχνω λίγο λάδι από πάνω (επίσης δεν χρειάζεται πάρα πολύ γιατί έχουμε το τυρί, και η μπεσαμέλ έχει ήδη βούτυρο)
 * Ψήνω στους 250 βαθμούς για μια ώρα (μέχρι να ψηθούν οι μελιτζάνες και η μπεσαμέλ να πάρει ένα καφέ-χρυσαφί χρώμα)
 * Αν αρχίσει να καίγεται από πάνω αλλά δεν έχει ακόμα ψηθεί, σκεπάζω με αλουμινόχαρτο

= TIP! = Πρώτα ετοιμάζω τον κιμά και όσο βράζει, κόβω τις μελιτζάνες, τις καθαρίζω, και τρίβω το τυρί. Έπειτα βάζω την μπεσαμέλ να γίνεται (παράλληλα με τον κιμά). Έτσι ο κιμάς και η μπεσαμέλ είναι έτοιμα σχεδόν παράλληλα, οπότε μετά συνεχίζω με τα υπόλοιπα.